OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady, ktorým sa stanovujú prechodné opatrenia týkajúce sa bilaterálnych investičných dohôd medzi členskými štátmi a tretími krajinami /* COM/2012/0603 final - 2010/0197 (COD) */





2010/0197 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady, ktorým sa stanovujú prechodné opatrenia týkajúce sa bilaterálnych investičných dohôd medzi členskými štátmi a tretími krajinami 1. Kontext Dátum zaslania návrhu Európskemu parlamentu a Rade [dokument KOM(2010)344 v konečnom znení – 2010/0197 (COD)] || 7. 7. 2010 Dátum prijatia pozície Európskeho parlamentu v prvom čítaní: || 10. 5. 2011 Dátum prijatia pozície Rady: || 4. 10. 2012 2. Cieľ návrhu Komisie Lisabonská zmluva prisúdila Únii výlučnú právomoc v oblasti priamych zahraničných investícií tvoriacej súčasť spoločnej obchodnej politiky. V súlade s článkom 2 Zmluvy o fungovaní Európskej únie (ďalej len „ZFEÚ“) v prípadoch, ak je na Úniu prenesená výlučná právomoc, len ona môže vykonávať legislatívnu činnosť a prijímať právne záväzné akty. Keďže v ZFEÚ absentuje osobitný prechodný režim objasňujúci status bilaterálnych investičných dohôd členských štátov, Komisia sa týmto návrhom nariadenia snaží stanoviť právnu istotu pre investorov využívajúcich tieto dohody povolením toho, aby všetky existujúce investičné dohody podpísané medzi členskými štátmi a tretími krajinami naďalej trvali, ako aj vytvoriť mechanizmus, ktorým by sa členské štáty splnomocnili – za určitých podmienok – rokovať v budúcnosti o takýchto dohodách a uzatvárať ich. 3. Pripomienky k pozícii Rady Pozícia Rady prijatá v prvom čítaní plne odráža dohodu dosiahnutú v trialógu medzi Radou, Európskym parlamentom a Komisiou a uzatvorenú 29. mája 2012. Dohoda obsahuje tieto hlavné prvky: – objasniť v rámci právnych predpisov Únie status bilaterálnych investičných dohôd členských štátov podpísaných pred nadobudnutím platnosti Lisabonskej zmluvy, a to potvrdením toho, že tieto dohody môžu zostať v platnosti (alebo nadobudnúť platnosť), až kým nebudú nahradené investičnou dohodou Únie, – stanoviť podmienky, za ktorých členské štáty môžu byť splnomocnené uzatvárať a/alebo zachovať v platnosti bilaterálne investičné dohody podpísané medzi nadobudnutím platnosti Lisabonskej zmluvy a nadobudnutím účinnosti tohto nariadenia, – zracionalizovať podmienky a postupy, na základe ktorých členské štáty môžu byť splnomocnené meniť a dopĺňať alebo uzatvárať bilaterálne investičné dohody s tretími krajinami po nadobudnutí účinnosti tohto nariadenia, – zabezpečiť, aby udržiavanie investičných dohôd v platnosti členskými štátmi ani povolenie otvárať rokovania či uzatvárať bilaterálne investičné dohody s tretími krajinami nebránili Únii rokovať o budúcich investičných dohodách či uzatvárať ich, – preniesť na Komisiu – v súvislosti s uplatňovaním tohto nariadenia – vykonávacie právomoci v súlade s nariadením (EÚ) č. 182/2011 a uplatniť konzultačný postup pri prijímaní povoľujúcich rozhodnutí podľa tohto nariadenia. Komisia plne podporila dohodu dosiahnutú v trialógu. 4. Vyhlásenia Komisia akceptovala a podpísala sa pod spoločné vyhlásenie Rady, Parlamentu a Komisie týkajúce sa skutočnosti, že používanie komitológie v tomto nariadení by nemalo byť pokladané za precedentné pre budúce akty o splnomocnení členských štátov v rámci výlučných právomocí EÚ a že voľba konzultačného postupu by nemala byť pokladaná za precedentnú pre budúce vykonávacie akty v rámci spoločnej obchodnej politiky. 5. Záver Komisia prijíma pozíciu Rady.